สถานทูตไทยในอินเดีย ยกเลิกเที่ยวบินกลับไทย เนื่องจากจำนวนผู้ลงทะเบียนน้อยกว่าที่กำหนด
สถานเอกอัครราชทูต ณ กรุงนิวเดลี ประกาศยกเลิกการเดินทางกลับประเทศไทยกับเที่ยวบินพิเศษที่จัดโดยรัฐบาลอินเดีย ในวันที่ 1 พฤษภาคมนี้ เนื่องจากมีจำนวนคนไทยลงทะเบียนกลับประเทศไทยกับเที่ยวบินพิเศษฯ น้อยกว่าจำนวนขั้นต่ำที่สายการบิน Air India กำหนด จึงทำให้สายการบิน Air India ไม่เปิดรับผู้โดยสารเที่ยวบินเส้นทางกรุงนิวเดลี – กรุงเทพมหานครได้ สำหรับผู้ที่ลงทะเบียนกลับประเทศไทยในวันดังกล่าว สามารถเดินทางกับเที่ยวบินวันที่ 15 หรือ 22 พฤษภาคม 2564 แทนได้ ซึ่งเที่ยวบินวันที่ 15 เป็นเที่ยวบินที่ได้รับโควตาการกักตัวในสถานกักกันตัวของรัฐ (State Quarantine) ที่ไม่เสียค่าใช้จ่าย ส่วนเที่ยวบินวันที่ 22 จะต้องเข้ารับการกักตัวที่สถานกักกันตัวของรัฐทางเลือก (Alternative State Quarantine) ซึ่งต้องเสียค่าใช้จ่ายเองการจัดเที่ยวบินทุกเที่ยวบิน อาจมีการเปลี่ยนแปลง/ยกเลิกได้ ขึ้นอยู่กับสถานการณ์และการบริหารจัดการการแพร่ระบาดของเชื้อโควิด-19 ของประเทศไทย นโยบายของ ศบค. และจำนวนผู้ลงทะเบียน ซึ่งจะต้องมีจำนวนมากกว่าจำนวนขั้นต่ำที่สายการบิน Air India กำหนด จึงจะสามารถทำการบินได้